เกิดวาตภัยในพื้นที่ 14 จังหวัด บ้านเรือนประชาชนเสียหายกว่า 490 หลัง ปัจจุบันสถานการณ์คลี่คลายแล้วทุกจังหวัด
กรมป้องกันและบรรเทาสาธารณภัย รายงานหย่อมความกดอากาศต่ำบริเวณอ่าวเบงกอลตอนล่างเคลื่อนเข้าสู่บริเวณทะเลอันดามันประกอบกับลมตะวันตกเฉียงใต้ที่พัดปกคลุมภาคใต้ฝั่งตะวันตกและทะเลอันดามันมีกำลังแรงขึ้นทำให้มีฝนตกเพิ่มขึ้นและฝนตกหนักบางพื้นที่ โดยในรอบ 24 ชั่วโมงที่ผ่านมา เกิดวาตภัยใน 14 จังหวัด ได้แก่ เชียงราย แม่ฮ่องสอน ลำพูน อุตรดิตถ์ ชัยภูมิ มหาสารคาม มุกดาหาร ยโสธร ร้อยเอ็ด สุรินทร์ อำนาจเจริญ อุบลราชธานี พระนครศรีอยุธยา และอ่างทอง รวม 35 อำเภอ 72 ตำบล 117 หมู่บ้าน บ้านเรือนประชาชนเสียหาย 497 จังหวัด ปัจจุบันสถานการณ์คลี่คลายแล้วทุกจังหวัดขณะที่ข้อมูลสถานการณ์ภัยในช่วงตั้งแต่วันที่ 31 มีนาคมที่ผ่านมาถึงปัจจุบัน (19 เม.ย.64) มีพื้นที่ประสบวาตภัย รวม 57 จังหวัด 300 อำเภอ 796 ตำบล 2,064 หมู่บ้าน 2 เขตเทศบาล บ้านเรือนประชาชนเสียหาย 14,000 หลัง วัด 6 แห่ง รวมถึงกรุงเทพหมานคร 1 เขต 1 แขวง ผู้เสียชีวิต 4 รายและผู้บาดเจ็บ 10 ราย แยกเป็น ภาคเหนือ 15 จังหวัด ได้แก่ เชียงราย เชียงใหม่ แม่ฮ่องสอน อุตรดิตถ์ พะเยา แพร่ น่าน ลำปาง ลำพูน ตาก สุโขทัย พิษณุโลก พิจิตร กำแพงเพชร และเพชรบูรณ์ , ภาคตะวันออก เฉียงเหนือ 20 จังหวัด ได้แก่ บึงกาฬ หนองคาย นครพนม เลย อุดรธานี สกลนคร กาฬสินธุ์ หนองบัวลำภู ขอนแก่น ชัยภูมิ มหาสารคาม ร้อยเอ็ด ยโสธร สุรินทร์ มุกดาหาร อำนาจเจริญ อุบลราชธานี ศรีสะเกษ บุรีรัมย์ และนครราชสีมา , ภาคกลาง 13 จังหวัด ได้แก่ นครสวรรค์ อุทัยธานี ชัยนาท ลพบุรี สิงห์บุรี สระบุรี อ่างทอง พระนครศรีอยุธยา ปทุมธานี สมุทรปราการ สมุทรสาคร ราชบุรี และนครปฐม , ภาคตะวันออก 6 จังหวัด ได้แก่ ระยอง จันทบุรี สระแก้ว ชลบุรี ปราจีนบุรี และฉะเชิงเทรา , ภาคใต้ 3 จังหวัด ได้แก่ สุราษฎร์ธานี นครศรีธรรมราช และภูเก็ต กรมป้องกันและบรรเทาสาธารณภัย ประสานจังหวัดองค์กรปกครองส่วนท้องถิ่นและหน่วยงานที่เกี่ยวข้องเร่งให้การช่วยเหลือผู้ประสบภัย โดยสำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลังฯ ต่อไป ทั้งนี้ ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” และสายด่วนนิรภัย 1784 ตลอด 24 ชั่วโมง รวมถึงสำนักงานป้องกันและบรรเทาสาธารณภัยจังหวัด เพื่อประสานให้การช่วยเหลือโดยด่วนต่อไป